34. 

A Város 2010. évi költségvetéséről szóló 1/2010. (II. 11.) önk. rendelet


KISKŐRÖS VÁROS ÖNKORMÁNYZATA 
KÉPVISELŐ-TESTÜLETÉNEK

1/2010. (II. 11.) önkormányzati rendelete

Kiskőrös Város 2010. évi költségvetéséről

(A módosításokkal egységes szerkezetben.)
Kiskőrös Város Képviselő-testülete az államháztartásról szóló 1992. évi XXXVIII. tv. (a továbbiakban: Áht) 65. §-ában foglalt felhatalmazás alapján Kiskőrös Város Önkormányzatának 2010. évi költségvetéséről az alábbi rendeletet alkotja:

A rendelet hatálya

1. §.

A rendelet hatálya Kiskőrös Város Önkormányzatára és költségvetési szerveire, valamint a 15. §. szerinti támogatásban részesülő szervekre és személyekre terjed ki.

Címrend

2. §.

(1) Az önállóan működő költségvetési szervek külön-külön címet alkotnak az 5. sz. mellékletben foglaltak szerint.

(2) A Polgármesteri Hivatal, mint önállóan működő és gazdálkodó költségvetési szerv, igazgatási előirányzatai önálló címet alkotnak.

(3) A Polgármesteri Hivatal költségvetésében szereplő önkormányzati szintű központi kiadások (feladatok) az 5. és 6. sz. melléklet szerint, külön-külön címet, ill. alcímet alkotnak.

(4) A Cigány Kisebbségi Önkormányzat, a Német Kisebbségi Önkormányzat, a Szlovák Kisebbségi Önkormányzat költségvetése elkülönülten, önálló címekben szerepel.

Főösszegek
3. §.

(1)A Képviselő-testület Kiskőrös Város 2010. évi költségvetésének

kiadási főösszegét 3.383.244.000 forintban

bevételi főösszegét 2.181.595.000 forintban

működési hiányát   210.336.000 forintban

hitelfelvételét           6.678.000 forintban

2009. évi pénzmaradványát 42.851.000 forintban

előző év(ek)ben képzett 
tartalék maradványát 
 867.571.000 forintban

állapítja meg.

__________________________

Módosította: 7/2010. (IV. 29.) önk. r., 9/2010. (VI. 24.) önk. r., 11/2010. (VII. 22.) önk. r., 12/2010. (VIII. 18.) önk. r., 13/2010. (IX. 23.) önk. r., 16/2010. (XII. 16.) önk. r., 4/2011. (III.9.) önk. r.
(2) A költségvetés összevont mérlegét, működési és felhalmozási célú bevételi és kiadási előirányzatok szerinti bontásban elkülönítetten, – a finanszírozási műveleteket is figyelembe véve – együttesen egyensúlyban, elkülönítetten a helyi kisebbségi önkormányzatok mérlegeit a 2. sz. melléklet, a várható bevételi és kiadási előirányzatok teljesüléséről az előirányzat felhasználási ütemtervet az 1. sz. melléklet tartalmazza.
Kiadások

4. §.
(1) A 3. §-ban megállapított kiadási főösszeg címek, alcímek és kiemelt előirányzatok szerinti részletezését az 5. sz. melléklet, a beruházási, felújítási előirányzatokat feladatonként, ill. célonként a 6. sz. melléklet tartalmazza.

(2) Az európai uniós támogatással megvalósuló programok, projektek bevételeit és kiadásait, valamint az önkormányzaton kívüli ilyen projekthez történő hozzájárulást a 10. sz. melléklet tartalmazza.

(3) A Képviselő-testület a közvetett támogatásokat az 1. sz. kimutatás szerinti tartalommal és szöveges indoklással tájékoztatásként tudomásul veszi.

Bevételek

5. §.

A 3. §-ban meghatározott bevételi főösszeg forrásonkénti részletezését a 3. sz. melléklet, az intézmények szerinti megoszlását a 4. sz. melléklet tartalmazza.

Általános és céltartalék

6. §.

(1) A Képviselő-testület a 3. §-ban meghatározott kiadási főösszegen belül az általános tartalék összegét 9.500.000 forintban állapítja meg.

(2) A céltartalékok összege 26.131.000 forint a 7. sz. mellékletben meghatározott célonkénti bontásban. 
Több éves kihatással járó feladatok

7. §.

(1) A Képviselő-testület a több éves kihatással járó feladatok előirányzatait a 8. sz. mellékletben meghatározott tartalommal és szöveges indoklással fogadja el azzal, hogy a későbbi évek előirányzatait véglegesen az adott évi költségvetés elfogadásakor állapítja meg.

(2) Az (1) bekezdésben, a későbbi évekre jóváhagyott előirányzatokon belül a polgármester kötelezettséget vállalhat.

(3) A Képviselő-testület az Önkormányzat adósságállományát, valamint az Önkormányzat által nyújtott kölcsönök állományát lejárat és cél szerinti bontásban a szöveges előterjesztés 2. sz. kimutatása szerinti tartalommal, tájékoztatásként tudomásul veszi.

(4) Az Önkormányzat 2011. és 2012. évi költségvetési előirányzatainak várható alakulását a 9. sz. melléklet tartalmazza.

Költségvetési hiány finanszírozása

8. §.

(1) A Képviselő-testület megállapítja, hogy a saját önkormányzati források maximális feltárása, a kiadások lehetséges csökkentése ellenére a költségvetés hiánya nem szüntethető meg, ezért a kötelező feladatok ellátásának biztosítása érdekében az Önkormányzat az önhibáján kívül hátrányos helyzetben levő helyi önkormányzatok kiegészítő támogatására igényt nyújt be.

(2) Az önkormányzat fizetőképességének biztosítása érdekében a Képviselő-testület felhatalmazza a polgármestert, hogy az (1) bekezdés szerinti kiegészítő támogatással, az év közben jelentkező többletbevételekkel, valamint kiadáselmaradásokkal nem fedezett hiány finanszírozására likvid hitelt, ill., indokolt esetben, rövid lejáratú hitelt vegyen igénybe. A folyószámla-hitel, illetve rövid lejáratú hitel visszafizetését az Önkormányzat a hitel lejáratához és mértékéhez igazítva a hitelfelvételi korlát figyelembe vételével éven túli futamidejű középlejáratú hitel felvételével finanszírozza. A hitel összege a kiváltott hitelek együttes összegéig terjedhet. A hitel igénybevételére vonatkozó közbeszerzési eljárás megindításáról a Képviselő-testület határozatban dönt. A felvett rövid- és középlejáratú hitel összege nem haladhatja meg azt a mértéket, amelyre az Önkormányzat az 1990. évi LXV. tv. 88. §. (2) bekezdése korlátozó rendelkezése szerint kötelezettséget vállalhat.

Megvalósítási terv, teljesítményterv

9.§.

(1) A Képviselő-testület irányítása alá tartozó költségvetési szerveknek - kivéve a közintézeteket - az Áht. 90. § (4) bekezdésében foglalt megvalósítási tervet az Áht. 125. § (4) bekezdésében foglaltak alapján 2010. és 2011. évben nem kell készíteniük.
(2) A költségvetési szervek számára meghatározott követelményeket, teljesítményeket tartalmazó teljesítmény tervet a Képviselő-testület a 11. számú melléklet szerinti tartalommal hagyja jóvá.
A költségvetés végrehajtásának 
általános szabályai

10. §.

(1) Az önkormányzati gazdálkodás végrehajtó szerve a Polgármesteri Hivatal.

(2) Az Önkormányzat önállóan működő költségvetési szervei e rendelet kihirdetését követő 15 napon belül saját elemi költségvetésüket kötelesek a Polgármesteri Hivatal Pénzügyi osztályához benyújtani.
11. §.

(1) A költségvetésben elkülönítetten szereplő általános tartalék szolgál az évközben felmerülő többletfeladatok fedezetére és az elmaradt bevételek pótlására.
Az általános tartalék és a 7. sz. melléklet 7. pontjában meghatározott céltartalék felosztásáról a polgármester javaslatára a Képviselő-testület dönt. A 7. sz. melléklet 7. pontja szerinti céltartalék a 7/A. sz. mellékletben meghatározott címekről, alcímekről 5%-os előirányzat csökkentéssel képzett tartalék. Ezen tartalék átcsoportosítása kizárólag a 7/A. sz. mellékletben szereplő címekre, alcímekre, legfeljebb a csökkentés összegével megegyező mértékben  és csak a költségvetés harmadik negyedévi végrehajtásáról szóló beszámoló elfogadását követően történhet.
(2) 
A Képviselő-testület a céltartalék terhére történő átcsoportosítás jogát a 7. sz. melléklet 1-6. pontjaiban foglaltak szerint a polgármesterre, ill. a bizottságokra átruházza.
12. §.

Az Önkormányzat (Polgármesteri Hivatal) számláin levő, a likviditási terv szerint átmenetileg szabad pénzeszközöket a polgármester jogosult költségvetési éven belüli lejáratú, lekötött bankbetétben elhelyezni, ill. azokért a költségvetési éven belül elidegeníthető értékpapírt vásárolni.

13. §.

(1) A Képviselő-testület az önkormányzat, valamint költségvetési szervei költségvetését rendeletének módosításával megváltoztathatja.

(2) A Polgármesteri Hivatal, mint önállóan működő és gazdálkodó költségvetési szerv a dologi kiadások körében az elemi költségvetésében megtervezett részelőirányzatok között korlátozás nélkül hajthat végre átcsoportosítást.

(3) Ha a költségvetési szerv saját bevételi többlete lehetővé, illetve az indokolt kiadások növekedése szükségessé teszi, kezdeményezheti a saját, jóváhagyott előirányzatának módosítását. A Képviselő-testület e bekezdésben foglaltak, valamint az Országgyűlés, a Kormány, valamely költségvetési fejezet, vagy állami pénzalap által biztosított pótelőirányzat miatt költségvetési rendeletét legalább negyedévenként, de legkésőbb a következő költségvetési év február 28. napjáig – december 31-i hatállyal – módosítja.
(4) A költségvetési szerv, e rendeletben megállapított saját bevételi előirányzatain felüli többletbevételét csak az érintett bevételi és kiadási előirányzatok megfelelő rendeleti módosítását követően használhatja fel.

14. §.

(1) A Képviselő-testület felhatalmazza a Pénzügyi Bizottságot a költségvetési szervek 2009. évi pénzmaradványának felülvizsgálatára. A pénzmaradvány jóváhagyásáról a Képviselő-testület a zárszámadás elfogadásával egyidejűleg dönt.

(2) A költségvetési szervek saját bevételeiket kiadásaik teljesítésére – előirányzat-módosítást követően – felhasználhatják, ezeket befizetési kötelezettség nem terheli.

(3) A költségvetési szervek az Áht. 109. §-a szerint a javukra szóló vagyonlemondást, a Képviselő-testület jóváhagyása nélkül, 1 millió forint összeghatárig fogadhatják el.

(4) Amennyiben a 2010. évi normatív állami hozzájárulás elszámolásakor az Önkormányzatot az állami költségvetés javára visszafizetési kötelezettség terheli az intézmény vonatkozásában, ennek összegével az érintett költségvetési szerv 2010. évi, feladattal nem terhelt pénzmaradványát csökkenteni kell.

(5) Az önállóan működő közhatalmi költségvetési szerv költségvetésében jutalmazásra (személyi ösztönzésre, teljesítményösztönzésre) megtervezhető előirányzat az eredeti rendszeres személyi juttatások előirányzatának legfeljebb 7 %-a, a többi intézmény tekintetében legfeljebb 1 %-a.
(6) Az önállóan működő költségvetési szervek költségvetésében külön tételként kiemelve szerepel a Magyar Köztársaság 2010. évi költségvetéséről szóló 2009. évi CXXX. tv. 72. § (2) bekezdésében meghatározott keret-összeg. 

15. §.

Az Önkormányzat költségvetéséből finanszírozott vagy támogatott, államháztartáson kívüli szervezetek, illetve magánszemélyek számára számadási kötelezettséget kell előírni a részükre céljelleggel – nem szociális ellátásként – juttatott összegek rendeltetésszerű felhasználásáról. A támogatás csak írásbeli szerződés alapján folyósítható. A szerződésben meg kell határozni az elszámolás feltételeit, módját és benyújtásának határidejét. A felhasználást és a számadást a Képviselő-testület Pénzügyi Bizottsága ellenőrzi és dönt annak elfogadásáról.

Amennyiben a finanszírozott vagy támogatott szervezet, illetve magánszemély az előírt számadási kötelezettségének határidőre nem tesz eleget, e kötelezettségének teljesítéséig a további finanszírozást, támogatást fel kell függeszteni.

16. §.
(1) A költségvetési szervek az általuk elismert, az esedékességet követő 30. napon túli tartozásállományról - hitelezők szerinti bontásban - havonta, a tárgyhónapot követő hó 10. napjáig kötelesek, a Polgármesteri Hivatal Pénzügyi Osztálya útján bejelentést tenni.

(2) Amennyiben a költségvetési szerv (1) bek. szerinti tartozásállománya eléri a kiadási előirányzata 3 %-át a Képviselő-testület a költségvetési szervhez önkormányzati biztost rendel ki.
17. §.

Ez a rendelet a kihirdetése napján lép hatályba, de rendelkezéseit 2010. január 1. napjától kell alkalmazni.

